**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 26.10.2019, ora 08.00 – 27.10.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 27.10.2019, ora 7.00**

**RÂURI**

**Debitele au fost** **în general staționare.**

Debitele se situează în general la valori cuprinse între 30-90% din mediile multianuale lunare, mai mici (sub 30%) pe Mara, Tur, Bega Veche, Timișul superior, Nera, Cerna, Jijia, Bârlad, unii afluenţi ai Someșului (Sălăuța, Ilișua, Lonea, Fizeș, Lăpuş), ai Crișurilor (Cigher, Valea Roșie, Holod), Mureșului (Comlod, Iara, Hășdate, Vișa, Domald, Secaș, Sebeș, Ampoi, Strei, Râul Mare, Râul Galben), Jiului (Coșuștea, Amaradia) şi Oltului mijlociu și inferior (Ghimbășel, Breaza, Hârtibaciu, Lotru, Cungrișoara, Beica, Olteț).

**Nivelurile** pe râuri la stațiile hidrometrice **se situează sub** **COTELE DE ATENȚIE.**

**Debitele vor fi în general staționare.**

**Nivelurile** pe râuri la stațiile hidrometrice **se vor situa sub** **COTELE DE ATENȚIE.**

**DUNĂRE**

**Debitul la intrarea în ţară** (secţiunea Baziaş) **î**n intervalul 26-27.10.2019 **a fost în scădere ușoară, având valoarea de 2150 m3/s**, sub media multianuală a lunii **octombrie (3850 m3/s).**

În aval de Porţile de Fier debitele au fost în scădere.

**Debitul la intrarea în ţară** (secţiunea Baziaş) **va fi** **în scădere uşoară (2100 m3/s).**

În aval de Porţile de Fier debitele vor fi în scădere.

**2.** **Situaţia meteorologică în intervalul 26.10.2019, ora 08.00 –27.10.2019, ora 06.00**

**În ţară,** vremea a fost deosebit de caldă în cea mai mare parte a teritoriului, cu cer mai mult senin. În prima parte a zilei și din nou în a doua parte a nopții s-a semnalat ceață sau nebulozitate stratiformă în zonele mai joase din sud și est, care au persitat local în Dobrogea și pe spații mici în sudul Munteniei și nord-estul Moldovei, astfel încât valorile termice au fost ușor mai scăzute decât cele caracteristice perioadei; izolat și trecător a burnițat. Vântul a suflat slab și moderat. Temperaturile maxime au fost cuprinse între 11 grade la Stânca Ștefănești și Darabani și 25 de grade la Câmpeni, Bozovici, Sânnicolau Mare, Petroșani și Vărădia de Mureș, iar la ora 06.00 se înregistrau -3 grade la Întorsura Buzăului și Joseni și 16 grade la Dumbrăvița de Codru și Șiria. Dimineața s-a semnalat ceață pe areale mici și în restul zonelor.

**Observație:** de ieri, de la ora 06.00, au fost în vigoare 16 atenționări cod galben pentru fenomene meteorologice imediate, 7 emise de SRPV Bacău, 4 emise de CNPM pentru Muntenia, câte două emise de SRPV Craiova și SRPV Sibiu și 1 emisă de SRPV Cluj.

**La Bucureşti,** valorile termice au fost ușor mai ridicate decât în mod normal pentru această perioadă, cu maxime de 19 grade la Afumați și Filaret și 20 de grade la Băneasa. În prima parte a zilei și în a doua parte a nopții a fost nebulozitate joasă sau ceață, dar în restul intervalului cerul a fost mai mult senin. Vântul a suflat slab. La ora 06.00 se înregistrau 4 grade la Băneasa și 7 grade la Afumați și Filaret.

**3. Prognoza meteorologică în intervalul 27.10.2019, ora 08.00 –28.10.2019, ora 8.00**

**În ţară,** vremea va fi predominant frumoasă, iar după-amiaza deosebit de caldă în majoritatea regiunilor. Cerul va fi mai mult senin, dar în primele ore ale intervalului și din nou în a doua parte a nopții va fi nebulozitate stratiformă sau ceață în zonele joase din sud și est, pe suprafețe mici persistentă, trecător și izolat asociată cu burniță, ceea ce va determina valori termice diurne în jurul celor caracteristice datei. Vântul va sufla slab și moderat, cu unele intensificări la munte. Temperaturile maxime se vor încadra între 16 și 26 de grade, iar cele minime între -5 grade în estul Transilvaniei și 13 grade în deltă. În restul zonelor ceața se va semnala pe areale restrânse, în special dimineața.

**La Bucureşti,** vremea va fi predominant frumoasă, iar în orele amiezii mai caldă decât în mod caracteristic datei. Cerul va fi mai mult senin, dar dimineața și spre sfârșitul nopții va mai fi nebulozitate joasă sau ceață. Vântul va sufla slab până la moderat. Temperatura maximă se va situa în jurul valorii de 21 de grade, iar cea minimă va fi de 5...8 grade.

***II. CALITATEA APELOR***

**Pe râurile interioare**

**A.B.A. Siret** informează că la 26.10.2019, în jurul orei 13:40, a fost primită o sesizare de la un cetățean din comuna Vama, jud. Suceava, prin care a fost semnalată prezența unor impurități (asemănătoare cu hârtia igienică mărunțită) în apa râului Moldova. Reprezentanții S.G.A. Suceava s-au deplasat la fața locului pentru investigații, unde au constatat că apa râului, în mai multe secțiuni verificate, prezenta o culoare normală, iar în zona proprietății reclamantului s-au observat în apropierea malului stâng suspensii (flocoane) de culoare cenușie. Au fost prelevate probe de apă de către Laboratorul S.G.A. Suceava din 3 secțiuni: 1) râu Moldova - podul Bucătarului 3,5 km amonte de zona reclamată; 2) râu Moldova - mal stâng în dreptul proprietății reclamantului; 3) râu Moldova - 3,0 km aval de zona reclamată, amonte de confluența cu râul Moldovița.

Rezultatelor analizelor de laborator ale probelor prelevate au evidențiat că în toate secțiunile de pe râul Moldova din amonte de secțiunea reclamată, în secțiunea reclamată și în aval de secțiunea reclamată, în afara de indicatorul CCOCr, care se încadrează în prima parte a clasei a II-a de calitate, toți ceilalți indicatori se încadrează în clasa I de calitate. Personalul S.G.A. Suceava va monitoriza în continuare situația.

Pe fluviul Dunărea și pe Marea Neagră nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

Nu au fost semnalate evenimente deosebite.

**2. În domeniul solului şi vegetaţiei**

**G.N.M.-C.J. Ialomița și A.P.M. Ialomița** informează telefonic că la 26.10.2019, în jurul orei 20:45, pe DN2A, între Urziceni și Manasia, s-a produs un accident rutier în care a fost implicată o cisternă. În urma acestuia din rezervorul autovehiculului s-au scurs cca 700 l de combustibil pe sol, în afara carosabilului.Echipajele I.S.U. Ialomița au izolat perimetrul și au luat măsuri de limitare a poluării. Personalul G.N.M.-C.J. Ialomița s-a deplasat la fața locului pentru investigații. Se va reveni cu informații.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE